Komisijos sprendimas
2002 m. vasario 11 d.
iš dalies keičiantis Direktyvą 92/34/EEB, išplėsdamas nukrypti leidžiančią nuostatą, susijusią su vaisinių augalų dauginamosios medžiagos ir vaisiams auginti skirtų vaisinių augalų importu iš trečiųjų šalių
(pranešta dokumentu Nr. C(2002) 428)
(tekstas svarbus EEE)
(2002/112/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. balandžio 28 d. Tarybos direktyvą 92/34/EEB dėl prekybos vaisinių augalų dauginamąja medžiaga ir vaisiams auginti skirtais vaisiniais augalais [1] su paskutiniais pakeitimais, padarytais Komisijos sprendimu 1999/30/EB [2], ypač į jos 16 straipsnio 2 dalies antrąją pastraipą,
kadangi:
(1) Pagal Direktyvos 92/34/EEB 16 straipsnio 1 dalį reikalaujama, kad Komisija nuspręstų, ar trečiojoje šalyje išauginta vaisinių augalų dauginamoji medžiaga ir vaisiniai augalai, dėl kurių suteikiamos tos pačios garantijos dėl tiekėjo įsipareigojimų, tapatumo, požymių, augalų sveikatos, auginimo terpės, pakavimo, kontrolės priemonių, ženklinimo ir plombavimo, visais šiais atžvilgiais yra lygiavertės vaisinių augalų dauginamajai medžiagai ir vaisiniams augalams, išaugintiems Bendrijoje ir atitinkantiems tos direktyvos reikalavimus bei sąlygas.
(2) Tačiau šiuo metu turimos informacijos apie trečiosiose šalyse taikomus reikalavimus vis dar nepakanka, kad Komisija šiuo etapu galėtų priimti tokį sprendimą kurios nors trečiosios šalies atžvilgiu.
(3) Kad nebūtų suardyti tradiciniai prekybos srautai, valstybėms narėms, importuojančioms vaisinių augalų dauginamąją medžiagą ir vaisinius augalus iš trečiųjų šalių, turėtų būti leidžiama ir toliau taikyti reikalavimus, kurie būtų lygiaverčiai taikomiems panašiems Bendrijos produktams pagal Direktyvos 92/34/EEB 16 straipsnio 2 dalį.
(4) Nukrypti leidžiančios nuostatos, numatytos Direktyvos 92/34/EEB 16 straipsnio 2 dalies pirmoje pastraipoje, taikymo laikas, kuris buvo pratęstas iki 2001 m. gruodžio 31 d., turėtų būti atitinkamai ir toliau pratęstas.
(5) Šiame sprendime numatytos priemonės atitinka Vaisinių augalų genčių ir rūšių dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 92/34/EEB 16 straipsnio 2 dalies pirmojoje pastraipoje data "2001 m. gruodžio 31 d." pakeičiama "2004 m. gruodžio 31 d."
2 straipsnis
Šis sprendimas skirtas valstybėms narėms.
Priimta Briuselyje, 2002 m. vasario 11 d.